NVG sal nou oor aanklagte teen Zuma besluitJacob Zuma (Foto: ANA) Adv. Shaun Abrahams, die nasionale direkteur van openbare vervolging, sal na verwagting Vrydag aanbevelings van sy vervolgingspan ontvang oor die kwessie of voormalige pres. Jacob Zuma van korrupsie aangekla moet word. Abrahams het verlede week die span wat die korrupsiebewerings teen Zuma hanteer tot vandag kans gegee om aanbevelings oor Zuma se moontlike vervolging te maak. “Die Nasionale Vervolgingsgesag (NVG) bevestig dat [Abrahams] die vervolgingspan opdrag gegee het om hul aanbevelings nie later nie as Vrydag 23 Februarie by hom in te dien,” het die NVG in ŉ kort verklaring gesê. “Wanneer hierdie aanbevelings ontvang is, sal die nasionale direkteur besluit oor die pad vorentoe, asook die datum waarop hy sy besluit sal bekendmaak.” Zuma het op 31 Januarie vanjaar vertoë by die NVG ingedien waarin hy redes gee hoekom hy nie van bedrog en korrupsie aangekla moet word nie. Die NVG het aanvanklik 30 November 2017 as ŉ spertyd vir Zuma gestel, maar hy het versoek dat dié sperdatum met sewe weke uitgestel word. Die DA het op 30 November verlede jaar vertoë ingedien waarin die party uiteensit hoekom 18 hoofaanklagte oor 783 beweerde voorvalle van korrupsie, bedrog, geldwassery en rampokkery onmiddellik teen Zuma ingestel moet word. Die appèlhof het verlede jaar die NVG en Zuma se aansoek om verlof tot appèl geweier teen ŉ hofbeslissing om ŉ vorige hofuitspraak van 2009 om die aanklagte te laat vaar, ter syde te stel. Die aanklagte hou verband met ŉ wapentransaksie deur Suid-Afrika. Zuma (75) het op 14 Februarie as president van Suid-Afrika bedank te midde van erge druk van die regerende ANC. Dit het ŉ einde gebring aan sy nege jaar lange termyn as Suid-Afrika se president, ŉ tydperk wat gekenmerk is deur die een skandaal ná die ander. Die NVG sal na verwagting ook binnekort meer inligting gee oor die Vrede-suiwelprojek-korrupsiebewerings waarin Ajay en Atul Gupta volgens berigte die verdagtes is.